tartuNLP/wikipedia-smugri-20251201 huggingface dataset:
Rinko Kikuchi

Rinko Kikuchi (菊地 凛子 "Kikuchi Rinko", sünninimi Yuriko Kikuchi (菊地 百合子 "Kikuchi Yuriko"); sündinud 6. jaanuaril 1981 Kanagawas Jaapanis) on filmiauhinnale Oscar nomineeritud olnud Jaapani filminäitleja. 
Üks ta tuntumaid rolle on 2006. aasta mängufilmis "Paabel".
Jeremy Piven

Jeremy Samuel Piven (sündinud 26. juulil 1965 New Yorgis) on Emmy auhinnaga pärjatud ja Kuldgloobusele nomineeritud USA näitleja.
Ta on tuntud eeskätt Ari Goldi kehastajana teleseriaalis "Kaaskond" ("Entourage"). Lisaks on ta mänginud filmides "Rush Hour 2" (2001), "Allatulistatud "Black Hawk" ("Black Hawk Down"", 2001), "Chasing Liberty" (2004) ja "Äss mättasse" (2007).
Mihhail Lomonossov

Mihhail Lomonossov (vene keeles Михаил Васильевич Ломоносов; 19. november 1711 – 15. aprill 1765) oli vene teadlane, entsüklopedist, polühistor, luuletaja ja ühiskonnategelane.
Asutas Moskva ülikooli, mis kannab tänapäeval tema nime. Aleksandr Puškin nimetas Lomonossovit esimeseks vene ülikooliks.
Lomonossovile kuuluvad väljapaistvad tööd füüsikas, keemias, mäenduses ja metallurgias. Ta arendas edasi soojuse molekulaarkineetilist teooriat ning kasutas oma töödes varjatud kujul massi jäävuse seadust ja energia jäävuse seadust. Lomonossov on kirjutanud fundamentaalseid töid vene rahva ajaloost. Ta on nüüdisaegse vene keele grammatika rajaja.
1763. aastast kuulus ta Peterburi Teaduste Akadeemiasse. Ta oli läbi aegade esimene venelasest Venemaa Teaduste Akadeemia liige (eelmised olid üldjuhul sakslased).
Juba vanaaja filosoofid oletasid, et soojusnähtused on tingitud keha osakeste liikumisest. Lomonossov omab suurt rolli soojuse molekulaarkineetilise teooria arendamises. Lomonossovi arvates olid soojusnähtused tingitud aineosakeste pöörlemisest. Oma teooria põhjal andis ta üldjoontes õige seletuse sulamisele, aurustumisele ja soojusjuhtivusele. Ta jõudis järeldusele, et on olemas suurim ehk viimane külmaaste, mis vastab aineosakeste liikumise lakkamisele. Hiljem sõnastati see aine absoluutse nulltemperatuurina.
Association of Tennis Professionals

Association of Tennis Professionals (lühend ATP) on meeste profitennise assotsiatsioon, mis loodi 1972. aastal.
Jo (film)

"Jo" on Alec ja Myra Coppeli näidendi "The Gazebo" ("Lehtla") teine adaptatsioon kinolinal.
Teadmata kadunud

"Teadmata kadunud" (originaalpealkirjaga "Lost") on Emmy ja Kuldgloobusega pärjatud USA draamasari, mis räägib lennuõnnetuses salapärasele Vaikse ookeani saarele kukkunud ellujäänute eludest. Sarja autorid olid J. J. Abrams ja Damon Lindelof ning sarja filmiti peamiselt O'ahu saarel Hawaiil. Filmimiskoha ja sarja suure osatäitjate hulga tõttu oli sarja tootmine üks televisiooni kulukamaid.
Seriaali tootis ABC Television Studio. Sarja viimane, kuues hooaeg anti eetrisse 2010. aasta alguses. Eestis näitab seriaali Sony Turbo.
Nivala linn

Nivala on linn Soomes Põhja-Pohjanmaa maakonnas.
Nivala nimetati linnaks 1992.
Herakles, Simson ja Odüsseus

"Herakles, Simson ja Odüsseus" (itaalia keeles ""Ercole sfida Sansone"; inglise keeles "Hercules, Samson and Ulysses"") on 1963. aastal valminud Itaalia seiklusfilm kreeka mütoloogia ja Vana Testamendi tegelastega.
Wayne Cochran

Talvin Wayne Cochran (1939 Thomaston, Georgia – 21. november 2017 Miramar, Florida) oli USA soulilaulja. 
Talle oli iseloomulikud enda disainitud uhked esinemisrõivad ja suur valge soeng. 
Alates 1963. aastast oli ta taustabändiks olnud tema enda kokku pandud C.C. Riders ("Cochran's Circuit Riders").
Isetsentreeruv padrun

Isetsentreeruv padrun on laialt levinud padrun lühikeste toorikute kinnitamiseks. 
Padruni korpuse sees on spiraalketas, mida keeratakse spetsiaalse võtmega. Spiraalketta keeramisega liiguvad pakid sünkroonselt radiaalsoontes. Valmistatakse kahe, kolme ja neljapakilisi padruneid. Täppistöötlemiseks valmistatakse ka padruneid, kus üht või mitut kinnituspakki saab aluspakil nihutada.
Pierre Poiret

Pierre Poiret (15. aprill 1646 Metz – 21. mai 1719 Rijnsburg Leideni lähedal) oli prantsuse kristlik müstik ja filosoof, kalvinistlik vaimulik. 
Elulugu.
Tema vanemad surid varakult. ta teenis elatist graveerijana ja prantsuse keele õpetajana, õppides samal ajal Baseli ülikoolis, Hanaus ning pärast 1668. aastat Heidelbergi ülikoolis teoloogiat. 
Baselis kütkestas teda René Descartesi filosoofia, mille mõju temale jäi elu lõpuni mingil määral püsima. Ta luges ka Thomas a Kempist ning Johannes Taulerit, kuid eriti suurt mõju avaldas talle hollandi mennoniidi müstik Hendrik Jansz van Barneveldt, kelle tööd olid ilmunud Emmanuel Hieli varjunime all.
Plaanseibpadrun

Plaanseibpadrun on padrun, mida kasutatakse erikujuga toorikute kinnitamiseks treimistöödel. Põhiliselt nelja pakilised mõõtudes 160–1000 mm. Plaanseibpadrunid ei ole isetsentreerivad. Pakkide liikumine on üksteisest sõltumatu. Pakkide reguleerimine toimub käsitsi spetsiaalse padrunvõtme abil. Padrun koosneb korpusest, kus kinnituspakid liiguvad T- kujulistes soontes.
Padrun (masinaehitus)

Padrun on spetsiaalne kinnitusrakis. Leiab kasutamist põhiliselt treimistöödel.
Kaasavedav padrun

Kaasavedav padrun on padrun, mida kasutatakse võllitüüpi detailide töötlemisel tsentrite vahel. Neil on kaks või kolm ekstsentrilist pakki, mille tööpinnad on soonelised. Kaasavedav padrun on ehitatud nii, et mida suuremaks läheb lõikejõud, seda kõvemini surutakse pakid toorikusse. Erineva läbimõõduga detailide töötlemiseks kasutatakse erinevaid pakke.
Killer

Killer võib tähendada eesti keeles palgamõrvarit. Muid kasutusi:
Killer on olnud mitme isiku hüüdnimeks, näiteks:
Haapavesi linn

Haapavesi on linnaks nimetatav omavalitsusüksus Soomes Põhja-Pohjanmaa maakonnas. Asub Pyhäjoki ääres.
Haapavesi vald nimetati linnaks 1996.
Haapavesi linna keskus on Haapavesi ehk Haapavesi kirikuküla.
Seal korraldatakse Haapavesi folkmuusikafestivali.
Haapavesi linna sõprusvald Eestis on Ridala vald.
Haapajärvi linn

Haapajärvi on linn Soomes Põhja-Pohjanmaa maakonnas. Asub Kalajoki jõe ääres.
Viitasaari linn

Viitasaari on linnaks nimetatav kohaliku omavalitsuse üksus Soomes Lääne-Soome läänis Kesk-Soome maakonnas. Viitasaari naabervallad on Kannonkoski, Keitele, Kinnula, Kivijärvi, Pihtipudas, Vesanto ja Äänekoski linn. Keskus asub Keitele järve ääres.
Viitasaari nimetati linnaks 1996.
Viitasaarist on pärit Henrik Gabriel Porthan.
Jakov Frenkel

Jakov Frenkel (vene "Яков Ильич Френкель"; 10. veebruar (vkj. 29. jaanuar) 1894 Rostov Doni ääres – 23. jaanuar 1952 Leningrad) oli väljapaistev nõukogude füüsikateoreetik, kellel on väärtuslikke töid mitmesugustelt füüsikaaladelt. Frenkel on nüüdisaegse aine vedela oleku teooria ja ferromagnetismi teooria rajaja. Laialdaselt on tuntud Frenkeli tööd, mis käsitlevad atmosfäärielektri ja maamagnetismi küsimusi. Frenkel lõi ka esimese kvantitatiivse uraanituumade lõhustumise teooria.
Seinäjoki linn

Seinäjoki on linnaks nimetatav omavalitsusüksus Soomes, Lõuna-Pohjanmaa maakonna keskus. Läänide kaotamiseni asus Lääne-Soome läänis.
Seinäjoki on tekkinud raudteede ristumispaika ja sai linnaks 1960. aastal. 2005 liitus linnaga Peräseinäjoki vald ja Honkakylä Ilmajoki vallast.
1. jaanuaril 2009 liideti Seinäjokiga Nurmo vald ja Ylistaro vald.
Seinäjoki on tuntud kui tangofestivalide ja rokkfestivali Provinssirock toimumiskoht.
Mitmed hooned linnas on Alvar Aalto projekteeritud.
Linnas tegutseb Seinäjoki Keskhaigla.
Polaarjaam

Polaarjaam on teaduslike eesmärkidega loodud uurimisasutus polaaraladel Arktikas ja Antarktikas. Polaarjaamu on rajatud nii maismaale (saartel, rannikutel, sisemaal) kui ka triivivatele jääpankadele (nt Põhja-Jäämeres). 
Põhjapoolkeral asuvad peaaegu kõik polaarjaamad põhjapolaarjoonest põhja pool, lõunapoolkeral asuvad nad 60° lõunalaiusest lõuna pool.
Praegu on Antarktikas 84 polaarjaama, mis kuuluvad 25 riigile.
Tiit Kõrvits

Tiit Kõrvits (sündinud 3. oktoobril 1951 Tallinnas) on eesti muusik, arhitekt ja kitarriõpetaja. 
Haridus.
Tiit Kõrvits on lõpetanud 1970. aastal Tallinna 22. Keskkooli ja 1976. aastal Eesti NSV Riikliku Kunstiinstituudi arhitektina. 
Muusikutee.
Ta on õppinud Tallinna 22. Keskkooli muusikaklassis tšello erialal. Kitarristina on ta autodidakt ning täiendanud end Heiki Mätliku kitarrikursustel.
Ta on mänginud kitarri ansamblites Optimistid, Mikronid, Teravik, Kukerpillid, Rock Hotel, Kollane Allveelaev G.
Tiit Kõrvits on kitarriõpetaja. Ta on töötanud Tallinna Rahvaülikooli ja Tallinna Ülikooli Pedagoogilise Seminari õppejõuna.
Isiklikku.
Tiit Kõrvitsa isa Harri Kõrvits (1915–2003) oli muusikateadlane ja helilooja. Tema vennad Toomas, Tõnis ja Harry ning vennapoeg Tõnu Kõrvits on muusikud. Tiit Kõrvitsa abikaasa on kunstiõpetaja Krista Kõrvits, nende tütar Maria Kõrvits on helilooja ja poeg Joosep Kõrvits tšellist.
Aigi Vahing

Aigi Vahing (sündinud 3. augustil 1973) on eesti näitleja. 
Ta on näitlemist õppinud Los Angeleses.
2007. aastal juhtis Vahing koos Jüri Naelaga telesarja "Eesti otsib superstaari".
Tele- ja raadiotöö.
Lisaks saatele "Eesti otsib superstaari" on Aigi Vahing ka varem telesaateid juhtinud, nende hulgas "Eesti muusikaauhinnad 2006", "Friik" ja "ZTV". Samuti on ta kaasa teinud Raadio 2 saates "Kahega lõunal".
Filmid.
Vahing on mänginud Eesti mängufilmis "Jan Uuspõld läheb Tartusse" (2007) ning lühifilmides "Anniversary" (2006) ja "Attraction" (2005).
Optiline koherentstomograafia

Optiline koherentstomograafia (OCT) on interferomeetriline mitteinvasiivne meetod, millega saab uurida naha või muude kudede ehitust kuni 2–3 mm sügavuseni mikromeetrites mõõdetava lahutusvõimega. Esmakordselt demonstreeriti meetodit 1991. aastal pikisuunalise lahutusega ~30 µm. Seoses lairibaliste valgusallikate (eriti heledate valgusioodide) kasutuselevõtuga saavutati 2001. aastal mikromeetrist täpsem lahutus. Praeguseks on OCT kasutusel laialt aktsepteeritava pilditehnikana, eriti oftalmoloogias ja teistes biomeditsiinirakendustes.
Teooria.
Michelson-Morley interferomeeter annab interferentspildi ainult juhul, kui valguse läbitavate teepikkuste erinevus kummaski interferomeetri õlas on väiksem kui valgusallika koherentsuse teepikkus. Näiteks koherentne laserivalguse kasutamisel optiliste teepikkuste erinevus olla meetrites või isegi kilomeetrites, aga mittekoherentse hõõglambi kasutamisel kaob interferentspilt juba mõnemikromeetrise erinevuse korral. OCT kasutabki mittekoherentset valgust, et eristada kudedest tagasi hajunud valgust sügavuse järgi: võrdlusõla pikkuse muutmisel anduri registreeritav valgustugevuse võnkeamplituud vastab koest sellelt sügavuselt tagasi hajunud valguse hulgale.
Vappu Thurlow

Vappu Thurlow (sündinud 30. aprillil 1960 (vaadatud 08.10.2022)) on eesti kunstikriitik, näituste kuraator ja tõlkija.
Lõpetas 1984 Tartu Ülikooli kunstiajaloolasena ja 1994 Kesk-Euroopa Ülikooli Prahas.
Silvi Liiva

Silvi Liiva (sündinud Silvi Luikoja; 22. jaanuar 1941 Värska – 24. september 2023) oli eesti graafik.
Aastatel 1958–1963 õppis ta Tartu Kunstikoolis ja 1963–1969 Eesti NSV Riiklikus Kunstiinstituudis.
Ta on töötanud kirjastuses Eesti Raamat kunstilise toimetajana. Aastatel 1978–1987 oli ta Eesti NSV Riikliku Kunstiinstituudi õppejõud, pärast seda on olnud vabakutseline kunstnik. 
Ta oli alates 1972. aastast Eesti Kunstnike Liidu (end Eesti NSV Kunstnike Liit) liige, samuti oli ta Eesti Vabagraafikute Ühenduse liige.
Hilda Moosberg

Hilda Moosberg (23. november 1903 Peterburi – 31. mai 1985 Tartu) oli eesti ajaloolane, Eesti NSV Teaduste Akadeemia liige (1951).
Haridus.
Ta õppis Peterburi Eesti Hariduse Seltsi Algkoolis 1913–1918 ja lõpetas 1926. aastal J. Marchlewski nimelise Lääne Vähemusrahvuste Kommunistliku Ülikooli Leningradis.
Moosberg oli NSV Liidu Teaduste Akadeemia Riikliku Materiaalse Kultuuri Ajaloo Instituudi aspirant 1933–1936 ja ajalookandidaat (1936), NSV Liidu TA Ajaloo Instituudi doktorant 1949–1952 ja ajaloodoktor (1953).
Töökäik.
Moosberg oli õppejõud Lääne Vähemusrahvuste Kommunistlikus Ülikoolis 1930–1936 ja NSV Liidu TA Arheoloogia Instituudi Leningradi osakonnas 1936–1940. 1941 tegutses ta Eestis Nõukogude okupatsioonivõimude tsensorina. Tallinna Polütehnilises Instituudis oli ta krediidi ja finantsmajanduse kateedri rahvamajanduse ajaloo professor, 1941. aasta kevadsemestril õpetas Polütehnilise Instituudi majandusteaduskonna üliõpilastele NSV Liidu rahvamajanduse ajalugu. 1940–41 oli ta Eesti NSV Riikliku Ajaloo- ja Revolutsioonimuuseumi direktor, Teise maailmasõja aastail ajalooõpetaja Jaroslavli oblastis ja õppejõud Tomski Pedagoogilises Instituudis.
Teise maailmasõja järel oli ta aastatel 1945–1955 Tartu Riikliku Ülikooli ajaloo-keeleteaduskonna NSV Liidu ajaloo kateedri dotsent ja tegutses ka marksismi-leninismi aluste kateedris, 1956 professor ja 1952–1963 kateedrijuhataja, hiljem konsultant-professor 1974. aastani.
Moosberg oli Eesti NSV TA Ajaloo Instituudi direktori asetäitja 1947–1952. 1951. aastal valiti ta Eesti NSV Teaduste Akadeemia korrespondentliikmeks ajaloo alal. 
Teadustöö põhisuunad.
Talurahva olukord Eestimaal 13.–14. sajandil, revolutsiooniline liikumine Eestis 20. sajandi algul ja töölisliikumise sidemed Venemaaga, Eesti ajaloo historiograafia probleemid. Ta osales 1937, 1938 ja 1939 arheoloogilistel väljakaevamistel Krimmis ja Donimaal. Ta arendas Eesti NSV-s skandinavistika-alast tegevust. Tal on ligi 50 publikatsiooni, sealhulgas populaarteaduslikke artikleid.
Viro

Viro on küla Võru maakonnas Setomaa vallas.
Külas oli 2011. aasta rahvaloenduse andmetel 3 elanikku, kõik eestlased. 2000. aastal oli elanikke 4.
Külas asus Viro tsässon. Selle kohta märgib lubjakivist Viro kivirist, mis püstitati arvatavasti 15. sajandil.
Enne Eesti omavalitsuste haldusreformi 2017. aastal kuulus küla Meremäe valda.
Viited.
Vinski

Vinski (ka: Vinske, Soovere, Kõrgemäe, Vinnuski) on küla Võrumaal Setomaa vallas. 
Küla kuulub Koolina nulka.
Külas oli 2011. aasta rahvaloenduse andmetel 14 elanikku, kõik eestlased. 2000. aastal oli elanikke 12.
Enne Eesti omavalitsuste haldusreformi 2017. aastal kuulus küla Meremäe valda.
Vasla

Vasla (ka: Vaslä, Väslä, Vaslamäe) on küla Võru maakonnas Setomaa vallas. 
Küla kuulub Mokornulka.
Külas oli 2011. aasta rahvaloenduse andmetel 7 elanikku, kõik eestlased. 2000. aastal oli elanikke 14.
Enne Eesti omavalitsuste haldusreformi 2017. aastal kuulus küla Meremäe valda.
Ulaskova

Ulaskova (ka: Ulaskuva, Uusküla, Uussalu) on küla Võrumaal Setomaa vallas. 
Küla kuulub Koolina nulka.
Külas oli 2011. aasta rahvaloenduse andmetel 18 elanikku, kõik eestlased. 2000. aastal oli elanikke 33.
Enne Eesti omavalitsuste haldusreformi 2017. aastal kuulus küla Meremäe valda.
Tuulova

Tuulova (ka: Dulova, Tuulva, Kuuste) on küla Võrumaal Setomaa vallas. 
2011. aasta rahvaloenduse andmetel külas püsielanikke ei olnud. 2000. aastal oli elanikke 3.
Enne Eesti omavalitsuste haldusreformi 2017. aastal kuulus küla Meremäe valda.
Tuplova

Tuplova (ka: Tupleva, Tupljova, Tuplevo, Duplevo, Tubli) on küla Võrumaal Setomaa vallas. 
Külas oli 2011. aasta rahvaloenduse andmetel 9 elanikku, neist 7 (77,8%) eestlased. 2000. aastal oli elanikke 14.
Enne Eesti omavalitsuste haldusreformi 2017. aastal kuulus küla Meremäe valda.
Kiiova

Kiiova (ka: Kievo, Kijova, Kiiuva, Laane) on küla Võrumaal Setomaa vallas. 
Küla kuulub Üle-Pelska nulka.
Enne Eesti omavalitsuste haldusreformi 2017. aastal kuulus küla Meremäe valda.
Kiiova külas on sündinud lauluema Maria Kukka. Tal on ilmunud luuleraamat "Hällülaul" (2004)
Kiislova

Kiislova (ka: Kiislova-Väike, Kislova, Urpuse, Ruusma, Kruusmäe, Väike-Kiislova, Väiko-Kislova, Väike-Kislova) on küla Võrumaal Setomaa vallas. 
Küla kuulub Vaaksaarõ nulka.
Enne Eesti omavalitsuste haldusreformi 2017. aastal kuulus küla Meremäe valda.
Kiksova

Kiksova (ka: Kiksuva, Kisova, Kiksi, Metsa) on küla Võrumaal Setomaa vallas. 
Küla kuulub Mokornulka.
Enne Eesti omavalitsuste haldusreformi 2017. aastal kuulus küla Meremäe valda.
Ülestõusmine

Ülestõusmine ehk surnuist ülestõusmine on paljudes religioonides ja mütoloogiates esinev motiiv, kus kangelane (jumal vm tegelane) tõuseb surmast uuesti ellu. 
Kristlus.
Kristluses usutakse, et Jeesus Kristus tõusis pärast oma ristilöömist ja surma kolmandal päeval surnuist üles, ilmus lihalikul kujul paljude ette ning läks lõpuks taevasse, kus istub Jumal-isa paremal käel. Viimselpäeval oodatakse kõigi surnute ülestõusmist ning Kristuse kohtumõistmist kõigi elavate ja surnute üle.
Klistina

Klistina (ka: Klistino, Klostino, Glistino, Oruveere, Klõstina, Glidtihino) on küla Võrumaal Setomaa vallas. 
Küla kuulub Mokornulka.
Enne Eesti omavalitsuste haldusreformi 2017. aastal kuulus küla Meremäe valda.
Polaarjaamade loend

Antarktikas ja Arktikas asub palju eri riikide polaarjaamu, kus toimub bioloogia, geograafia, geoloogia ja meteoroloogia alane uurimistöö.
Antarktika lepingu järgi igal riigil on õigus teaduslikel eesmärkidel rajada 60. lõunalaiusest lõuna pool oma polaarjaam.
Parkinsoni tõbi

Parkinsoni tõbi (ladina keeles "morbus Parkinson", lühend PD) on seni teadmata tekkepõhjusega parkinsonism.
Parkinsoni tõbi on degeneratiivne kesknärvisüsteemi haigus, mis sageli kahjustab liigutus- ja kõnevõimet. Parkinsoni tõve iseloomulikeks tunnusteks on lihaste kangestus, värinad, liigutuste aeglustumine (bradükineesia) ja raskeimatel juhtudel liigutamisvõime kaotus (akineesia). Teisesed sümptomid võivad sisaldada kognitiivseid häireid ja keelelisi probleeme.
Parkinsoni tõbi on krooniline ja progresseeruv.
Sümptomid.
Parkinsoni tõbi mõjutab liigutusvõimet (motoorsed sümptomid). Teisteks sümptomiteks on tüüpiliselt meeleolu, käitumise, mõtlemise ja tajumise muutused (mittemotoorsed sümptomid). Patsiendi individuaalsed sümptomid võivad olla üpris erinevad ja haiguse progresseerumiskiirus on ka erinev.
Prognoos.
Parkinsoni tõbi ei ole iseenesest eluohtlik haigus, aga enamasti muutub ta aja jooksul järjest raskemaks. Parkinsoni tõbe põdevate patsientide keskmine eluiga on lühem kui inimestel, kellel seda haigust pole, kuna Parkinsoni tõbi võib põhjustada selliseid tüsistusi nagu lämbumine, kopsupõletik või eluohtlik kukkumine.
Sümptomite väljakujunemiseks võib kuluda 20 aastat või rohkem. Mõnedel inimestel kujuneb haiguspilt välja kiiremini. Seni ei osata haiguse individuaalset kulgu prognoosida. Õige ravi korral on enamik inimesi pärast Parkinsoni tõve diagnoosimist veel palju aastaid töövõimelised.
Sageli kasutatakse Parkinsoni tõve sümptomite hindamiseks kas Hoehni ja Yahri skaalat või ühtlustatud Parkinsoni tõve hindeskaalat (UPDRS). Viimane on keerulisem ja sisaldab eraldi hinnanguid vaimse võimekuse, käitumise ja meeleolu, igapäevaste tegevuste ja liigutusvõime kohta. Mõlemad skaalad võimaldavad hinnata haiguse progresseerumist ja ravi tulemuslikkust. Samu skaalasid kasutatakse ka mõnede teiste haiguste juures.
Helmi Einer

Helmi Einer (aastast 1940 Einre; 1. jaanuar 1888 Alatskivi – 8. oktoober 1968 Tallinn) oli eesti ooperilaulja (sopran). 
Laulmist õppis ta Peterburi Maria teatris, hiljem Roomas. 
Aastatel 1912–1935 oli ta Estonia solist. Aastatel 1932–1936 Tallinna Konservatooriumi lauluõpetaja.
Wilhelm Gabriel

Wilhelm Ernst Karl Gabriel (8. august 1897 Berliin – 21. aprill 1964 Berliin) oli saksa helilooja ja muusikakirjastaja. 
Tuntuim tema kirjutatud laul on "In München steht ein Hofbräuhaus" (1935). Eestis teatakse seda laulu pealkirjaga "Õllepruulija".
Antonio Gramsci

Antonio Francesco Gramsci [ant'oonjo fran'tšesko gr'amši] (; 22. jaanuar 1891 – 27. aprill 1937) oli Itaalia kirjanik, poliitik ja poliitiline filosoof.
Itaalia Kommunistliku Partei asutaja ja liidrina pandi ta Mussolini fašistliku režiimi ajal vangi. Tema kirjutised ja neist koostatud raamatud sisaldavad ühiskonna ja poliitilise juhtimise analüüsi. Ta on üks tuntumaid marksistlikke mõtlejaid. 
Hegemooniateooria.
Gramsci üks kõige tuntumaid teooriaid on hegemooniateooria. Hegemoonia on võimul oleva või võimule püüdleva sotsiaalse rühma vaimne ja moraalne juhtpositsioon. Selle tõttu inimesed alluvad vabatahtlikult võimule. Nad usuvad, et juhtiva rühma huvid on kogu ühiskonna huvid.
Gramsci sõnutsi on hegemoonia "liikuv tasakaal", mis koosneb seda või teist tendentsi pooldavate või mittepooldavate jõudude suhetest. Võtmestrateegia on Antonio Gramsci järgi terve mõistus. Kui ühe rühma huve väljendavaid ideid aktsepteeritakse kui üldist ja mitte kui tolle rühma "mõistust", on eesmärk saavutatud. Gramsci väitel püsib hegemoonia siis, kui enamik saadakse jätkuvalt sellega nõusse. See nõusolek tuleb saavutada üha uuesti, sest valitsev käsitlus põrkub pidevalt ühiskonnarühmade vastuseisule. Säärane vastupanu tuleb ikka ja jälle ületada, et inimesed soostuksid omaks võtma neile pakutavat pilti ühiskonnast ja selle suhetest. Vastupanu võib küll alla suruda, kuid lahti ei saa sellest kunagi.
Hegemoonia kandjateks on meedia, poliitilised parteid, kirik, samuti kool ja kodanikuühiskonna institutsioonid, mille piires tegutsedes inimesed võtavad omaks valitsejate pakutava ideoloogia. Ei piisa ainult poliitilisest võimu saavutamisest, vaid tuleb muuta inimeste teadvust. Kapitalistliku ühiskonna arenedes kasvab hegemoonia osatähtsus võimu kindlustamisel.
Circle Takes the Square

Circle Takes the Square (tihti lühendatud CTTS) on "screamo"-ansambel, mis on pärit USA Georgia osariigist Savannah'st.
Ansambli muusika paistab silma karjuva mees- ja naisvokaali ning kaootilise ja energilise trummitagumise poolest. Circle Takes the Square'i lugudes esineb ka väga palju eepilisi ning aeglaselt arenevaid lugusid ja introid.
Ansambli liikmed on tuntud taimetoitluse ja sellega kaasneva elustiili propageerimise poolest.
Siid

Siid on looduslik valguline kiud, mida saadakse siidiliblika ("Bombyx mori") vastse kookoni lahtikerimisel ja millest kedratakse niiti siidkangaste kudumiseks. Siidist valmistatakse niite, tikkimislõngu, paelu, laias valikus luksuslikke rõivakangaid ja sisustustekstiile.
Omadused.
Kookonis on kuni 4000 meetrit kiudu, millest umbes 1000 m on väärtuslik. Siid on kerge kiud, hõlpsasti värvitav, kauni läikega, nahasõbralik ja ilma staatilise elektrita. Ta on väga hea soojusisolaator, tundub kehal jahedana ja ei põhjusta higistamist. Talvel tundub siidrõivas soe ja suvel jahe.
Siidikiud on tugev, võrreldes lambavillaga on ta sama kiuläbimõõdu juures kolm korda tugevam. Siidi tõmbetugevus on kuivalt 45 cN/tex ja märjalt 41 cN/tex.
Siid suudab imada niiskust umbes 25% omaenda kaalust, ilma et ta tunduks niiske.
Siid tõrjub mustust ja on kergesti pestav. Kuid siidikiud ei talu higi ja päikesevalgust. Higiga kokkupuude ja otsene päikesevalgus muudavad siidi rabedaks. Deodorandid ja lõhnaveed võivad jätta siidile püsivaid plekke.
Ajaloost.
Enne paberi leiutamist oli siid Hiinas põhiline kirjutusmaterjal. 
Kangad.
Vastkootud siidkangas vabastatakse keetmise teel liimainest seritsiinist, siis tuleb esile siidi läige. Liiga kerget siidkangast töödeldakse raskemaks muutmiseks metallisooladega, nii töödeldud kangale on omane "siidikahin". Samas sooladega töötlemine vähendab siidi kulumiskindlust.
Reeglina siidist valmistatud kangad on habutai, šifoon, taft, krepdešiin, "dupioni", toorsiidkangas ("noil"), honan, šantung, "tussar" ja "charmeuse". Metall- ja siidlõngadest kootud kangad on siidbrokaat ja lamee.
Kristinestad

Kristinestad ehk Kristiinankaupunki on linn Soomes Pohjanmaa maakonnas. Asub Põhjalahe kaldal.
Kui linn 1649. aastal asutati, kandis see Koppö nime. 1651. aastal sai linn uue nime Rootsi kuninganna Kristiina järgi.
Elanikest 57% on rootsikeelsed ja 41% soomekeelsed.
Lembe Ruben

Lembe Ruben (sündinud 8. oktoobril 1974 Tallinnas) on eesti graafik.
Ta on lõpetanud 1999. aastal Eesti Kunstiakadeemia graafika erialal. 2002. aastal kaitses samas magistritöö "Alateadlikud loomemeetodid ja -kujundid".
On õpetanud graafikat, kompositsiooni, joonistamist ja enda väljatöötatud loovust avavat meetodit Eesti Kunstiakadeemias, Viljandi Kultuuriakadeemias, Kumus, Kunstiosakond OÜ-s ja Graafikakojas.
Ta on kujundanud ja illustreerinud raamatuid ning kureerinud ja kujundanud näitusi. 
2004. aastast on ta Eesti Kunstnike Liidu liige. Kuulub ka Eesti Vabagraafikute Ühendusse (alates 1999), kunstirühmitusse Ydi ja Eesti Autorite Ühingusse. 2020. aastast on ta Eesti Vabagraafikute Ühenduse esimees.
Urmas Vaino (kunstnik)

Urmas Vaino (sündinud 1. veebruaril 1960) on eesti kunstnik.
Tõnis Kenkmaa

Tõnis Kenkmaa (sündinud 25. aprillil 1982) on eesti graafik ja muusik. 
Ta lõpetas 2008. aastal Eesti Kunstiakadeemia graafika magistrantuuri. Näitustel on ta esinenud alates 2001. aastast.
Ta töötab Kunstiakadeemias õppejõuna ja graafika osakonna digi- ja litograafiameistrina.
Ta on ansambli Pia Fraus liige.
Eveli Varik

Eveli Varik (sündinud 28. juunil 1970) on eesti kunstnik.
Ta on õppinud Tartu Kunstikoolis tekstiili, Konrad Mäe stuudios maali ning Eesti Kunstiakadeemias ruumikujundust ja graafikat. Ta on lõpetanud Eesti Kunstiakadeemia graafikamagistrantuuri.
Ta on vabakutseline kunstnik, mööblidisainer, sisekujundaja ja Eesti Kunstiakadeemia Avatud Akadeemia õppejõud.
2001. aastal pälvis ta I preemia Eesti Kunstiakadeemia plakatikonkursil. 2003. aastal sai ta I preemia Euroopa I Kunstitudengite Biennaalil Roomas ja 2004. aastal tunnustati teda Eesti foto eripreemiaga.
Varik on Eesti Kunstnike Liidu ja Tartu Kunstnike Liidu liige.
Anna Ekston

Anna Ekston (aastani 1925 Anna Epstein; 17. september 1908 Tartu – 24. detsember 1992 Tallinn) oli eesti baleriin, ballettmeister ja pedagoog.
Ta õppis Berliinis, Pariisis ja Moskva koreograafiakoolis. 
Aastatel 1925–1930 oli Antwerpenis Flaami Kuningliku Ooperiteatri balletisolist ning 1933–1935 Liepāja ooperiteatri ballettmeister ja tantsija.
Aastail 1940–1941 töötas ta Estonias balletipedagoogina, hiljem oli samas 1944–1951 balletijuht ja ballettmeister.
Teise maailmasõja ajal kuulus ta 1942–1944 Eesti NSV Riiklikesse Kunstiansamblitesse. 
Tema algatusel rajati Tallinna Koreograafiakool, hiljem oli ta samas direktor ja pedagoog.
Mati Veermets

Mati Veermets (sündinud 13. novembril 1956) on eesti disainer ja graafik.
Ta õppis Eesti NSV Riiklikus Kunstiinstituudis sisekujundust ja graafikat (lõpetas aastal 1988 graafika erialal).
Mati Veermets on üks skulptuuri "Elu puu" autoreid (teine autor on Tiiu Pirsko), skulptuur asub Maarjamõisa kliiniku peaukse lähedal.
Tiiu Pirsko

Tiiu Pirsko (sündinud 15. märtsil 1955) on eesti graafik.
Juris Kronbergs

Juris Kronbergs (9. august 1946 Stockholm – 6. juuli 2020 Stockholm) oli läti luuletaja, kes elas Rootsis. 
Lisaks luuletamisele mängis ta mitmes rokkansamblis.
Ta töötas kultuuriatašeena Läti suursaatkonnas Stockholmis.
Teosed eesti keeles.
"Maa-alune luule", Loomingu Raamatukogu 2007/6. Tõlkinud läti keelest Guntars Godiņš ja Livia Viitol.
Surnute ülestõusmine

Kõigi surnute ülestõusmine on kristluses, judaismis, islamis ja zoroastrismis esinev uskumus, mille kohaselt viimselpäeval tõusevad kõik surnud ellu ning nende üle hakatakse kohut mõistma.
Airest

Airest (AS Airest) on Eesti erakapitalil põhinev lennuettevõte, mis asutati 2002. aasta jaanuaris. Opereeriti regulaarse kauba- ja reisijateveoga Tallinna–Helsingi liinil. Airest oli Eesti ainuke siduja maailma suurima kullerteenuseid osutava firmaga UPS.
Airest alates 2012.
Alates 2012. aastast on Airest spetsialiseerunud kaubaveole. Lepingupartneriteks on üle maailma tegutsevad transpordi- ja logistikafirmad nagu UPS, TNT ja Lufthansa Cargo tütarettevõte time:matters. 
2013. aasta juuliks on Airest sõlminud välislepinguid mahus 6,1 miljonit eurot, mis on orienteeritud 100-protsendiliselt ekspordile.
Tegutsetakse Lennuameti poolt 2012. aastal välja antud sertifikaadi alusel; kolmetäheline tähis: AEG; Telephony tähis: AIREST CARGO; Sitatex aadress: XH-TLL-AE (tüüp B: TLLAEXH).
2012. aasta lõpus avaldati ettevõtte uus imago ja koduleht.
11. juulil 2013 kinnitati Lennuametis Airestile EASA osa 145 hooldusorganisatsiooni sertifikaat. AIREST hooldusorganisatsiooni (AIREST Technical Support) töövaldkond on SAAB 340 liini hooldus kuni 800FH (kaasa arvatud). Tallinna jaam hakkas tööle alates 1. augustist 2013.
2014 septembris sõlmis Airest lepingu viienda SAAB 340 ostuks. Lennuk registrinumbriga ES-LSE ja hüüdnimega Echo suundus lendama Ungari ja Rumeenia vahel.
2015. aasta algul täiendati lennukiparki kuuenda SAAB 340 lennukiga, mille soetamist aitas rahastada KredEx.
15. septembri 2014 seisuga lendab Airest 14 sihtkohta ja omab 4 hooldusjaama.
Airesti lennukid lendavad järgmistesse Euroopa linnadesse: Arad, Baden-Baden, Billund, Budapest, Cluj-Napoca, Göteborg, Helsingi, Jönköping, Malmö, Stavanger, Stockholm, Tampere, Tallinn ja Turu.
31. augustil 2015 teavitas Airest uue brändi algatamisest nimega FLYEST, mille tegevuseks on reisijate tellimuslendude teenuse innoveerimine ning ka sise- ja rahvusvaheliste lendude teenuse osutamine. Esimene FLYEST brändi all opereeriv lennuk SAAB 340 koodiga ES-LSF alustas sama päev ka tellimuslende Eesti rahvuslikule lennufirmale Estonian Air liinidel Stockholm - Tallinn - Peterburi.
Lennukipark alates 2012.
2015. aasta märtsi seisuga:
Lennukipark enne 2012.
2006. aasta augusti seisuga:
Little Richard

 
Little Richard (kodanikunimega Richard Wayne Penniman; 5. detsember 1932 Macon, Georgia osariik – 9. mai 2020) oli USA "rock'n'roll"'i-laulja, laulukirjutaja ja pianist.
1960. aastad.
Little Richard oli üks "rock'n'roll"'i "isadest" tänu oma pürotehnilistele hittidele nagu 1955. aasta "Tutti-Frutti" ja 1957. aasta "Lucille". Olles vahepeal "rock'n'roll"'ist loobunud ja neli aastat jumalasõna levitanud, asus ta 1962. aastal "comeback"-turneele. Kui ta The Beatlesiga Star-Clubis lava jagas, kuulus tema bändi koosseisu ka Billy Preston, kes hiljem mängis koos nii biitlite kui ka The Rolling Stonesiga.
Willie Nelson

 
Willie Nelson (õieti William Hugh Nelson; sündinud 29. aprillil 1933 Abbottis Texase osariigis) on USA kantrilaulja ja laulukirjutaja. Ta on 12 Grammy auhinna laureaat, sealhulgas kategoorias "muusikaline legend" (1990) ja "elutöö" (2000). Tema nimi on kantud kantrimuusika kuulsuste halli (1993) ja Rock'n'rolli Kuulsuste Halli (2023). 
Nelsoni muusikukarjäär algas 1956. aastal. Tema karjääri on takistanud alkoholi joomine, marihuaana suitsetamine ning asjaolu, et ta kandis avalikes kohtades sageli loata relvi. Väsinud probleemidest seadusega, kolis ta 1965. aastal Texase osariiki Austinisse, mis oli tol ajal tuntud vaba moraali poolest. 1970. aastate alguses kasvatasid Nelson ja Waylon Jennings pikki juukseid ja habet ning kandsid pleekinud teksaseid, kuulutades sõja kantrimuusikatööstusele, kus tollal domineerisid laitmatu lõikega jakkides poleeritud meelelahutajad. Nn "outlaw"-liikumise ("outlaw-country") käigus kaitsesid nad kantrimuusika tagasipöördumist selle kauboiliku päritolu juurde. Selle suuna üks peamisi verstaposte oli Nelsoni album "Red Headed Stranger" (1975). Tema edukamad singlid olid sel perioodil "Blue Eyes Crying in the Rain" (1975) ja "On the Road Again" (1980).
1980. aastatel hakkas Nelson esinema filmides. Muusikaliselt oli tema jaoks aeg duettide jaoks. Tüüpiline näide on laul "To All the Girls I've Loved Before", mis on salvestatud koos Julio Iglesiasega. Koos vana kamraadi Jenningsi, Kris Kristoffersoni ja Johnny Cashiga lõi ta eduka superansambli The Highwaymen. Selleks ajaks pälvis esineja laialdast tunnustust väljaspool kantritööstust. 1982. aastal pälvis ta Grammy auhinna mainekas "Aasta plaadi" kategoorias (klassikalise loo "Always on My Mind" uue tõlgenduse eest). 
1990. aastal pidi Nelson kohtus võitlema maksuametiga, kes süüdistas teda süstemaatilises maksudest kõrvalehoidmises. Kuna võlgnevus ületas 16 miljonit dollarit, läks märkimisväärne osa laulja varast haamri alla. Võla tasumiseks salvestas ta isegi spetsiaalse topeltalbumi. Pärast legaalset eepost andis Nelson 1993. aastal välja duettide albumi teiste žanrite staaridega, sealhulgas Bob Dylani, Paul Simoni ja Sinead O'Connoriga. 
1990. aastate teisel poolel oli Nelsoni (nagu ka teiste vanakooli esinejate) populaarsus kiiresti langemas. Tema mainet ei aidanud parandada ka eakas eas peetud võitlus marihuaana legaliseerimise eest (ühes jutusaates teatas ta uhkelt, et suitsetas Valge Maja katusel president Jimmy Carteri korraldatud vastuvõtul "umbrohtu"). Püüdes meelitada kantrimuusika noorema põlvkonna kuulajaid, salvestas Nelson tugevate "reggae"-mõjutustega albumi. 2006. aastal naasis ta esimest korda üle aastate riigi edetabelite tippu ning aasta varem avaldas vastuolulise loo "Cowboys Are Frequently Secretly Fond of Other".
Waylon Jennings

Waylon Arnold Jennings (15. juuni 1937 Littlefield, Texase osariik – 13. veebruar 2002 Chandler, Arizona osariik) oli USA "outlaw" kantrilaulja.
Ricky Nelson

Ricky Nelson (ka Rick Nelson, kodanikunimega Eric Hilliard Nelson; 8. mai 1940 Teaneck, New Jersey osariik – 31. detsember 1985 De Kalb, Texase osariik) oli USA noorteiidol, laulja ja näitleja.
Elulugu.
Ricky Nelson sündis 8. mail 1940 Teanecki linnas New Jersey osariigis Ozzie Nelsoni ja Harriet Nelsoni kahelapselise pere noorema lapsena. Ozzie Nelson oli bigbändi juht, Harriet aga sama bändi laulja.
Koos vend David Nelsoniga osales perekond pikka aega raadio- (1944–1954) ja telesaates (1952–1966) "The Adventures of Ozzie and Harriet". Ricky ja David hakkasid meelelahutussaates osalema 1949. aastal, enne seda mängisid nende osi kutselised näitlejad.
Ricky alustas "rock'n'roll"'i karjääri 1957. aastal debüütsingliga Fats Domino "I'm Walkin'". Peagi hakkasid kõik telesaated "The Adventures of Ozzie and Harriet" lõppema Ricky etteastega. 
Ta osales ka mängufilmides "Rio Bravo" (1959), "The Wackiest Ship In the Army" (1960) ja "Love and Kisses" (1965).
8. mail 1961 (päeval, mil ta sai 21-aastaseks) lasi ta oma esinejanime Ricky Nelson muuta Rick Nelsoniks.
1963. aastal abiellus ta Kristin Harmoniga, kellega sai tütre Tracy (sündinud 25. oktoobril 1963), kaksikutest pojad Gunnari ja Mathew (sündinud 20. septembril 1967) ning veel ühe poja Sam Nelsoni (sündinud 29. augustil 1974).
"The Ed Sullivan Show'st" ja seejärel ka teistest telesaadetest võttis ta osa aga alles 1967. aastal (varem ei tahetud saate "The Adventures of Ozzie and Harriet" populaarsust alla lasta).
1963. aastal sõlmis ta lepingu 20 aastaks Decca Recordsiga, kuid tema viimaseks suurimaks hitiks jäi 1964. aasta "For You". 1972. aastal pääses ta viimast korda esi-40-sse lauluga "Garden Party", mille ta kirjutas inspireerituna juhtumist Madison Square Gardenis, kus publik ta maha vilistas, kui ta oli üritanud oma vanade hittide asemel midagi uut laulda.
1970. aastate lõpus oli ta hiilgeaeg selgelt otsa saanud. Ta oli võlgades ja karjäär varemetes. Ta ei lindistanud enam uusi lugusid ja esines vaid väikesele publikule. Ta naine läks minema ja võttis nende neli last ühes. Ta hakkas tarvitama narkootikume, peamiselt marihuaanat, vahel ka kokaiini.
Vahetult enne oma surma kohtas ta oma kauaaegset iidolit Carl Perkinsit, kes kutsus teda järjekindlalt ikka Rickyks (kuigi ta oli oma esinejanime juba ammu Rickiks muutnud), mistõttu lasi ta taas oma nimele tähe "y" otsa panna.
1985. aastal osales ta nostalgiaturneel Inglismaal, mis läks päris hästi ja mis tõi talle mingil määral tunnustust. Ta tahtis sama korrata USA-s ning hakkas lõunaosariikides kontserte andma, kuid teel aastalõpukontserdile Dallasesse Texase osariigis hukkus ta lennuõnnetuses De Kalbis Texase osariigis. Ta maeti Forest Lawni Hollywood Hillsi kalmistule California osariigis Los Angeleses.
Nykarleby

Nykarleby ehk Uusikaarlepyy on linn Soomes Pohjanmaa maakonnas. Asub Põhjalahe kaldal Lapuanjoki suudmes.
Linn asutati 1620.
Elanikest 90% on rootsikeelsed ja 8% soomekeelsed.
Jakobstad

Jakobstad (soome "Pietarsaari") on linn Soomes Pohjanmaa maakonnas. Asub Põhjalahe kaldal.
Naabervallad on Luoto, Pedersöre vald ja Nykarleby.
Linna asutas 1652 Ebba Brahe, kes pani sellele rootsikeelse nime oma hiljuti surnud abikaasa Jakob De la Gardie järgi.
Elanikest 55% on rootsikeelsed ja 42% soomekeelsed.
Kõõru (Setomaa)

Kõõru (ka: Kooru) on küla Võru maakonnas Setomaa vallas.
Küla kuulub Mokornulka.
Külas oli 2011. aasta rahvaloenduse andmetel 9 elanikku.
Külas asub Kõõru ohvriallikas ehk Müräläte.
Küla kuulub Piusa-Võmmorski hoiuala koosseisu.
Enne Eesti omavalitsuste haldusreformi 2017. aastal kuulus küla Meremäe valda.
Tiit Kaadu

Tiit Kaadu (sündinud 1944) on eesti töökaitse- ja kollektiivsete töösuhete spetsialist, Euroopa Tööohutuse ja Töötervishoiu agentuuri (EU-OSHA) Eesti koordinatsioonikeskuse juht.
Elulugu.
1963. aastal lõpetas ta Tallinna 20. Keskkooli.
1968. aastal lõpetas ta Tallinna Polütehnilise Instituudi energeetikateaduskonna maavarade kaevandamise eriala mäeinsenerina. 
On töötanud RPI Eesti Tööstusprojekt vaneminsenerina ja Eesti Ametiühingute Keskliidu töökaitsesekretärina.
Aastatel 1995–2000 oli ta Eesti Ametiühingute Keskliidu peasekretär. 
Tiit Kaadu on olnud Euroopa Ametiühingute Konföderatsiooni (ETUC) Eesti ametiühingute eurokoordinaator, Rahvusvahelise Vabade Ametiühingute Konföderatsiooni (ICFTU) täitevkomitee aseliige. Ta on Eesti ILO Nõukogu liige selle loomisest peale (1992) ning 2004. aastast Euroopa Tööohutuse ja Töötervishoiu Agentuuri juhatuse liige, samuti Agentuuri rahvusliku koordinatsioonikeskuse juht. Aastatel 2004–2007 oli ta Euroopa Elu- ja Töötingimuste Parandamise Fondi haldusnõukogu liige.
Aastast 2000 töötab ta Sotsiaalministeeriumis. Algul töötas ta töökeskkonna osakonnas ja tööosakonnas juhatajana, seejärel tööelu arengu osakonnas nõunikuna.
Isiklikku.
Abielus, tal on kaks tütart. Hobi on filmiajalugu.
Falsifikatsioon

Teoreetilise väite või teooria falsifikatsiooniks ehk falsifitseerimiseks nimetatakse selle järeldustega vastuolus oleva fakti tuvastamist.
Mõiste võttis kasutusele Karl Popper. Ta oli seisukohal, et falsifitseeritud teooriad tuleb hüljata.
Korrapärane püramiid

Korrapärane püramiid on püramiid, mille põhi on korrapärane hulknurk ning mille tipu ristprojektsioon põhjale on põhja keskpunkt. 
Pindala.
Kui korrapärase püramiidi külgtahud mööda külgservi lahti lõigata, siis saame külgtahud koos põhjaga laotada ühele tasandile. Nii saame korrapärase püramiidi pinnalaotuse. 
Külgpindala.
Püramiidi külgtahkude pindalade summa on püramiidi külgpindala.
Korrapärase püramiidi külgpindala võrdub põhja ümbermõõdu ja püramiidi apoteemi poole korrutisega.
formula_1
Põhja pindala.
Korrapärase püramiidi põhjaks on korrapärane hulknurk. Korrapärase hulknurga pindala võrdub hulknurga ümbermõõdu (P) ja hulknurga apoteemi (r) poole korrutisega.
 formula_2
Ruumala.
Püramiidi ruumala on
 formula_3
kus formula_4 on põhja pindala ja formula_5 on püramiidi kõrgus.
Raja (Mustvee)

Raja (vene "Раюша") on küla Jõgeva maakonnas Mustvee vallas.
Enne Eesti omavalitsuste haldusreformi 2017. aastal oli küla Kasepää valla halduskeskus.
Raja külas elas suurema osa oma elust maailmakuulus ikoonimeister Gavriil Frolov.
Raja külas asub Raja vanausuliste palvemaja.
Kaasiku (Mustvee)

Kaasiku on küla Jõgeva maakonnas Mustvee vallas.
Enne Eesti omavalitsuste haldusreformi 2017. aastal kuulus küla Kasepää valda.
Küla piirneb lõunas Perametsa külaga, idas Metsaküla külaga, põhjas Kasepää külaga ning kagus ja läänes Omedu külaga. Küla piir kulgeb läänes ja lõunas mööda Omedu jõge ja Lümati oja. Peipsi järve äärde küla ei ulatu, vaid jääb teisele poole Kallaste maanteed.
Küla moodustati 1998. aasta asulareformiga 1. jaanuarist 1999 Murru küla tükeldamisel.
Elanike arv on olnud:
Kaasikul asus Kirde Piirivalvepiirkonna Omedu kordoni keskus.
Külas on järgmised krundid: Agnese, Altmetsa, Altvälja, Annuki, Aru, Aruniidu, Jaani, Jõe, Jõesilla, Jõesuuvälja, Jüripeetre, Kaarjärve, Kaitsametsa, Kaldasilla, Kalmu, Kalmuse, Kase, Kiige, Kiigekalda, Kopli, Kuhja, Kullerkupu, Lepiku, Liiva, Lutsoja, Murukingu, Männi, Männiku I, Nisura, Oja, Omedu, Omedu kordon, Omedu vaatlustorn, Omedu-Liiva, Pajusilla, Pihlaka, Raja, Rajasalu, Roiumetsa, Sarapuu, Sassikaasiku, Soome, Suti, Suurejuhani, Taganiidu, Tooma, Tooma-Jaani, Tõnise II, Tõniseranna, Tõnurahva, Uno, Õie, Õunapuu.
Zurab Žvania

Zurab Žvania (gruusia ზურაბ ჟვანია; 9. detsember 1963 Thbilisi – 3. veebruar 2005 Thbilisi) oli Gruusia poliitik, peaminister 2004–2005.
Lõpetas 1985. aastal Thbilisi Riikliku Ülikooli bioloogiateaduskonna. Oli samas 1985–1992 teadur.
Lõi 1985. aastal Gruusia roheliste parteid ja roheliste liikumist ühendava assotsiatsiooni. 1992 valiti Euroopa roheliste partei kaasesimeheks.
Gruusia parlamendis alates aastast 1992. Kuni 1995. aastani oli ta parlamendi roheliste fraktsiooni esimees ja rahvusvaheliste suhete komitee liige.
1995–1999 oli Zurab Žvania Gruusia parlamendi esimees. Jätkas samas ametis ka 1999 valitud parlamendis. Oktoobris 2001 läks opositsiooni ridadesse ja lahkus spiikri ametist.
2002. aastal asutas partei Ühinenud Demokraadid.
Novembris 2003 sai temast roosirevolutsiooni üks liidritest ning pärast opositsiooni võimuletulekut riigiminister (riigi teine mees täitevvõimu struktuuris presidendi järel). 
17. veebruaril 2004 sai Zurab Žvaniast konstitutsiooniliste ümberkorralduste järel Gruusia valitsusjuht (peaminister).
Zurab Žvania oli abielus ja tal on kolm last.
Surm.
Peaminister Žvania suri ööl vastu 2005. aasta 3. veebruari ametliku versiooni järgi vingugaasimürgistuse tagajärjel. Samast korterist leiti mõni aeg varem Khvemo Kharthli piirkonna asekuberneriks nimetatud Raul Jussupovi surnukeha, ametlik surmapõhjus sama.
Ajakirjanikud ja opositsioonipoliitikud on Žvania surma asjaolud hiljem kahtluse alla seadnud. Irakli Okruašvili, Žvania surma ajal riigi kaitseminister, väitis 2007. aasta septembris (kaks päeva enne vahistamist võimude poolt), et Žvania toimetati paika, kus tema surnukeha hiljem näiliselt avastati, juba elutult. Žvania surma uurinud ajakirjaniku väitel ei leitud korterist kummagi ohvri sõrmejälgi. FBI tehtud õhukvaliteedi mõõtmised korteris ei tuvastanud, et hapniku osakaal kippunuks langema alla kriitilise piiri. Peaministri surma aegne Gruusia Kriminalistikabüroo juht, kes uurimistoimingute ajal sündmuspaigal viibis, tapeti kolm kuud hiljem. Mõrvajuhtumi kahtlusalune sooritas politsei väitel peagi enesetapu. Lahangul osalenud kriminalist väitnud aga, et kahtlusalust oli tabanud kaks kuuli: üks pähe, teine südamesse.
2012. aastal, mil Gruusias tuli võimule Gruusia Unistuse koalitsioon, otsustati Žvania surma uurimine uuesti avada. 2014. aasta märtsis tulid päevavalgele pildid, mis väidetavalt tehtud ohvri lahangu ajal ja näitavad tema kehal vigastusi. Lahangu teinud patoloog, kelle raport sääraseid vigastusi ei kirjeldanud, võeti ametialases lohakuses süüdistatuna vahi alla.
Toki pona

Toki pona on tehiskeel. Tema loojaks on Sonja Kisa ning rahvusvahelisele üldsusele tutvustati seda keelt suvel 2001.
Häälikuid on ainult 14 ning sõnutüvesid 123.
Osa toki pona sõnu on pärit soome keelest ning meilegi arusaadavad: "ma" (maa), "nimi", "kala", "sama", "sina", kuid ka antonüümid "pimeja" ning "walo".
"Eesti" on "ma Esi", "eesti keel" "toki Esi"; meie naabermaadeks on "ma Sumi" (pealinnaks "ma tomo Lesinki"), "ma Losi", "ma Lawi" (temast lõunasse jääb "ma Lijatuwa") ning läänes "ma Wensa".
Tehiskeelte loend

"Siin on loetletud tehiskeeli. Programmeerimiskeeli on loetletud artiklis Programmeerimiskeel."
ÜRO lipp

ÜRO lipp on Ühinenud Rahvaste Organisatsiooni lipp, mis võeti kasutusele 20. oktoobril 1947.
Lipu proportsioonid on 2:3, 3:5 või samad mis iga ÜRO liikmesriigi lipul. Täpselt lipu keskel asub ÜRO embleem, mille laius moodustab pool lipu laiusest. Lipu sinise värvi toon on PMS 279.
Kui ÜRO lipp pannakse välja koos riigilippudega, siis ÜRO lipp on aukohal (kaasa arvatud võõrustajamaa lipu suhtes).
Kalendriaasta

Kalendriaasta on mingis kalendrisüsteemis kasutatav aasta, mis algab selle kalendri uusaastal ning lõpeb uusaastale eelneval päeval. 
Gregoriuse kalendris algab kalendriaasta 1. jaanuariga ning lõpeb 31. detsembriga (jaanuariaasta).
Kasutatakse ka teistsuguseid alguse ja lõpuga aastaid (näiteks finantsaasta, akadeemiline aasta, kirikuaasta).
Kalender

Kalender on kindel ajaarvamissüsteem.
Kalender võib olla ka ese või väljaanne (sageli trükis), mis kalendrisüsteemi illustreerib (näiteks lauakalender). Sõna "kalender" kasutatakse ka ajakava kohta (näiteks võistluskalender).
Kalendritüübid.
Levinumad kalendritüübid on kuukalender, päikesekalender, kuu-päikesekalender, planeedikalender ja meelevaldne kalender. 
Kuukalender on sünkroonitud Kuu liikumisega (kuu faasidega). Kuukalender on näiteks islami kalender.
Läbi ajaloo on laialt levinud kuu-päikesekalendrid olnud Juliuse ja Gregoriuse kalender. Aastal 46 eKr kehtestas Julius Caesar päikeseaastal põhineva ajaarvamissüsteemi, mida tänapäeval tuntakse kui Juliuse ehk vana kalendrit. 1582. aastal paavst Gregorius XIII kehtestatud Gregoriuse ehk uus kalender on täpsustatud ajaarvamissüsteem.
Elanike arv

Mingi territooriumi elanike arv on sellel territooriumil elavate inimeste arv. 
Riigi (mõnikord ka muu territooriumi) elanike arvu nimetatakse ka rahvaarvuks.
Eristatakse faktilist elanike arvu (tegelikult kohal viibivate elanike arvu) ja juriidilist elanike arvu (alaliste elanike arvu). 
Elanike arvu kindlakstegemiseks kasutatakse rahvaloendusi ja jooksvat arvestust elanike registri ning sündide ja surmade registreerimise alusel. 
Elanike arv väljendatakse kas mingi kuupäeva seisuga või mingi ajavahemiku (näiteks aasta) keskmisena.
ÜRO embleem

ÜRO embleem on Ühinenud Rahvaste Organisatsiooni embleem. See kinnitati 7. detsembril 1946.
Embleemil on kujutatud Maa kaarti asimutaalses projektsioonis põhjapoolusest kuni 60. laiuskraadini lõunas. Kaardil on viis kontsentrilist ringjoont ning põhjapoolust läbivad horisontaaljoon, vertikaaljoon ja kaks diagonaaljoont. Kaardi ümber on kahest ristatud oliivioksast koosnev pärg, mis sümboliseerib rahu. Embleemi taust on suitsusinine, oliivioksad ja kaart kuldsed ning veealad kaardil valged.
Juhan Ainson

Juhan Mihkel Ainson (ka Johan Ainson, Johann Ainson; 1. juuli 1873 Holstre vald Viljandimaa – 1962 Lääne-Saksamaa) oli eesti loomaarstiteadlane, doktor ning Eesti Ajutise Maanõukogu ja Eesti Asutava Kogu liige.
Loomaarst Juhan Ainson paistis silma 1917. aasta veebruarirevolutsiooni ajal. 
28. augustil 1917 toimunud Kuressaare linna volikogu koosolekul valiti Johan Ainson Eesti Ajutise Maanõukogu liikmeks.
Saaremaa maakonna loomaarst Juhan Ainson määrati Ajutise Valitsuse volinikuks Saaremaal. Sellekohane siseminister Johannes Kuke saksakeelne telegramm saabus Kuressaarde Saksa komandantuuri sidekanalite kaudu 16. novembril 1918. Telegrammis kohustati volinikku hea seisma selle eest, et hoidutaks igasugustest verevalamistest, ning anti korraldus mõisate ja valitsusasutuste kaitse alla võtmiseks. 18. novembri õhtupoolikul võttis maakonnanõukogu delegatsioon eesotsas Juhan Ainsoniga maapealik von Sehmelingilt maakonna valitsemise üle. Maakonnanõukogu tuli kokku 20. novembril. Koosolek toimus endise politseivalitsuse (Saksa komandantuuri) ruumides. Hoone peaukse kohale tõmmati Saksa riigilipu kõrvale ka Eesti sinimustvalge, kuid saarte komandandi kindral William Balcki käsul võttis Juhan Ainson ise selle maha. 
1919. aasta märtsis asutati Rahvaerakonna Saaremaa organisatsioon, mille juhtfiguuride seas oli Juhan Ainson. 
1920 oli Johann Ainson Tartu Ülikooli loomaarstiteaduskonna patoloogilise anatoomia dotsendi kohusetäitja, 9. maist 1928 kuni 1937. aastani patoloogilise anatoomia dotsent.
Veterinaaria

Veterinaaria (ladina keeles "veterinaria") ehk loomaarstiteadus ehk veterinaarmeditsiin on teadus, mis uurib looma (välja arvatud inimese) organismi normaalset ja patoloogilist ehitust ja talitlust, haiguslikke seisundeid, ravi, diagnostikat. Lisaks tegeleb loomaarstiteadus loomade toiduainete kontrolliga seotuga. Arsti, kes ravib loomi, nimetatakse veterinaararstiks (või lihtsalt veterinaariks) ehk loomaarstiks. Veterinaariaga tegelev teadlane on veterinaar ehk loomaarstiteadlane.
Veterinaarmeditsiini eriala.
Loomaarstiõppe raamistik on Eestis korraldatud valitsuse määrusega "Arstiõppe, loomaarstiõppe, proviisoriõppe, hambaarstiõppe, ämmaemandaõppe, õeõppe, arhitektiõppe ja ehitusinseneriõppe raamnõuded".
Veterinaarmeditsiini harud.
Dermatoloogia – Ihtüopatoloogia – Kardioloogia – Kirurgia – Nefroloogia – Preventiivne veterinaaria
Õigusraamistik.
Maailma Loomade Tervise Organisatsioon (ingl k "World Organization of Animal Health", lühend OIE), kuhu kuulub ka Eesti, tegeleb maismaa- ja veeloomi puudutava seadusloomega.
Veterinaaria standard.
Aastal 2012 võtsid OIE liikmesmaad vastu uue veterinaaria standardi, kus sisalduvad Maismaaloomade Tervisekoodeks ja Veeloomade Tervisekoodeks, mis reguleerivad loomade tervise ja heaolu tagamise, loomahaigustest teavitamise korra, leviku ja raviga seotud kriteeriumid. Samuti rahvusvahelised loomsete saaduste ja nende käitlemise, kauplemise (tootmine, töötlemine, turustamine lõpptarbijale jne) eeskirjad ja loomatervishoiualased veterinaarnõuded.
Loomaarstide loend

"Siin on loetletud loomaarste."